khistorydata/jeongjo-sjw-relations huggingface dataset:
정조 16년 · 목
疏略曰主辱臣死古今之通義也臣不忠無狀頑冥▣劣前後凶逆之詬天誣聖殆載籍之所未有而旣不能碎首沫血以鋤凶徒又不能刻骨剚腹以效臣節式至今日又見逆星之凶疏詬罵誣逼益無所不至彝倫斁矣義理塞矣駭憤飮泣不覺髮竪膽掉直欲食肉寢皮廷臣之疏啓迭發聲討方嚴而殿下乃以惜其官名歸之鄕闇爲敎尙今靳允不審聖明或疑其心出於無知無識而不似其跡歟臣愚以爲其心之窮凶叵測百倍於其跡也上款事有不敢窮竟其說重慽我聖心而事關懲討不容不打破臣請冒萬死略陳之猗與聖念終始典學恒日之所以留心寓意者不越乎典墳萬機之暇不捨晝夜臣等區區之忱每以聖工過於勤苦前妨保嗇爲慮而猶不忍頻御經筵則此正今日群下不忍言不敢言者也在廷諸臣孰不知之則噫彼逆星亦有耳豈獨不聞不知乎渠雖曰不聞不知云爾其疏中自此或別有微意以下有四字凶言是果無心之發乎旣曰未詳其所以然又曰不必然云則渠果知其所以然矣始爲隱謎之說中作閃弄之端而詰之以凶言辭意凶譎腸肚呈露雖使渠自爲分疏必無以掩其眞賊噫嘻旣知君父隱痛之意而故爲不道之說上逼莫重之地是其窮凶絕悖豈但爲聖明之逆臣乎言之及此悲憤抑塞至若下款所稱倡優女樂凶悖之言亦至此極耶不通聲色卽我聖德之素自然而至痛在心長時銜恤臨御以來曾未有紛華遊衍之事大小臣民之所共知渠欲譸張謊說滓穢太淸其可得乎最可痛惋者新恩之率倡將臣之張樂何關於聖德而假托傳說忽地强引專沒本事單辭說去有若聖明之親有是事者然故作陳勉之語以惑四方之聽其造謀用意已萬萬陰狡伏況渠輩尙敢復以禁死女樂等說忍能萌心筆書以達於聖明之前哉上下段語勢似殊中間旨意脈絡相關是其意不但止於厚誣聖德而已則此誠振古所未有之賊且伏見金履素疏本則其私書中遣辭之抑勒用意之巧猾百倍於疏中句語而至曰初不知至痛云云尤不禁眦裂而骨寒嗚呼環東土含生之倫孰有不知殿下情事者而其曰不知云者是果眞箇不知乎知而故曰不知則凶逆之情節於是益彰醞釀排布是豈一朝一夕之故而決非出於鄕闇無知之致噫嘻痛矣此豈逆星獨鍾戾氣而然哉魯禧諸賊始俑誣逼譸張之凶圖種下生種一脈相傳前後凶徒無不紹述其餘意而今此逆星兼戊己乙丙之凶萃于一身自其口發之斷案已具何可一刻容貸於覆載之間而聖明之持難者似疑其心跡之或殊乃於必誅之賊猶致詳愼之意甚盛甚也然而其心之百倍其跡節節綻著則夬施顯職以洩神人之憤不可暫緩臣平生藉手只是嚴懲討明義理六字職雖藩屛身帶閣銜又況亂臣賊子人得以誅之而自見逆星之凶疏已過旬日忍使讎賊尙留地上悲憤弸中誓不俱生不避煩讀之罪敢此陳列伏乞聖明特役諸臣之請亟將逆星明心典刑以樹人紀以懼亂賊批以予心豈不及於卿等之心而然乎卿須思之
정조 16년 · 강
召見輪對官及關東慰諭御史洪大協于重熙堂
정조 16년 · 목
予謂大協曰三邑燒戶之夥然係是近來所罕民人之方農失所極可矜惻特遣爾慰諭者意豈徒爾安接之方果皆悉心措處而民情亦果何如耶大協曰蠲恤之德意逈出尋常慰諭之恩敎亦極勤摯被燒民戶莫不歡欣鼓舞期於奠居靡他㴠泳聖澤以臣所見保無一夫一婦不獲之嘆矣予曰今日則適値公事之紛畓無以從容詢問後日更當召見姑爲退去待登筵詳細陳達也
정조 16년 · 강
判敦寧李命植等聯疏還給司直吳載純洪檍判敦寧李灃司直李敏輔副司直尹蓍東李▣沈豊之兵曹判書李秉模右參贊宋載經知中樞金頤柱副司直鄭存中趙煥李復永李柱國及第沈頤之吏曹參判金憙戶曹參判金持默禮曹參判申光履漢城左尹徐有大右尹黃昇源兵曹參判李鎭復副司直魚錫定前參判洪秉纘前承旨李亨元同敦寧李鎭翼訓鍊都正李漢豊副護軍申大顯任嵂姜五成邊慶遇李應赫李源吳載熙及第李祖承吏曹參議徐邁修禮曹參議申耆工曹參議姜垣副司直李師濂吳載紹金光岳李命彬尹弘烈前承旨金履翼大司成金方行副司直李翼晉洪義榮李喆模尹行任權裕兵曹參議李濟萬參知申獻朝敦寧都正趙鎭寬副司直鄭益祚徐郁修兪彥備安鼎大金勉柱靈光郡守金載翼前司諫權恢及第徐有成奉常判官李東植前掌令金禧燮兵曹佐郞李明淵掌樂正洪樂恒前獻納朴瑞源典籍朴載淳前校理李羽晉前修撰吳鼎源前正郞金達淳副司果李泰賢金義淳申曮李翊模張至顯前校理沈興永副司果尹之鉉直講任長源兵曹佐郞鄭觀輝前校理沈能翼前正言張至冕前持平權中憲右通禮金鼎國兵曹佐郞李義甲正郞郭龍濟前持平崔履亨吏曹正郞鄭最成佐郞金致光副司果李運行前正言韓商新及第徐有聞安策魚用謙
정조 16년 · 목
疏略曰噫嘻痛矣義理晦塞倫彝斁絕窮天地亘古今所未有所未聞千妖萬惡之九宗者出矣王府輸款至㦧至獰帳殿納供愈出愈悖以渠讎國之逆肚肆發滅理之凶言使我環東土含生之倫擧將陷於夷狄禽獸之域天下寧有是耶凡在今日衣冠之列者若不明目張膽沫血飮泣痛辨義理打破窩窟汲汲然如不及則國不得爲國人不得爲人而倫彝物則掃地而盡而已矣嗚呼恭惟我景宗大王四載臨御一心寅畏盛德大業昭載於簡策深仁惠澤洋溢於紘埏而以因心則友之德精一執中之傳深念三宗之繼體誕擧貳極之顯册授受光明竝日月而齊㬬義理正大建天地而不悖以基我宗祊億萬年無疆之休猗歟盛哉於不顯乎亦粵我先大王愛敬出於天性孝悌通乎神明寅承付畀之重恪盡繼述之道凡係崇奉之節追慕之誠兢兢業業洞洞屬屬五十年如一日求諸往牒無與比隆顧今臣民莫非二聖人遺黎裔胄則於戲不忘之思親賢樂利之心如勳華之咸載如文武之重光淪肥浹髓鎖鑠不得者此固天理人情之所同得所自然也噫彼逆九抑獨何心忍發窮凶極惡大逆不道之言滅倫干紀乃至此極也仙寢入望松栢已抱今於七紀之後忽生淊天之逆擧國臣庶孰不腐心痛骨必欲手磔口臠而若臣等之所大懼者徒知此賊之劓滅無遺而不思所以劓滅此賊之所自出則雖顯加孥戮之典快施破瀦之律是與不討無異何足以昭揭旣晦之義理維持旣斁之倫彝哉嗚呼世級日降人心日溺朝無老成之典刑野乏讀書之遺逸凶徒醜類潛蹤慝跡略不顧憚恣意孼芽便作逋逃之藪轉成射天之圖以殿下聖明豈不洞燭源委而獨恨夫旣燭其然而處分擧措之不能無憾也大禹鑄鼎不逢不若昏衢秉燭不迷所向今若鼎之不鑄而責其不逢燭之不秉而責其不迷則亦安有是理也明正關和卽大禹鑄鼎之意痛拔根柢卽昏衢秉燭之義而關和之典尙不亟擧況可論於根柢之痛拔哉臣等請以拔根之道爲殿下陳之不見其形願察其影誠切至之論而彼九宗者逆雖淊天惡雖極地渠不過公麼卑賤之一物也以理推之不啻魍魎之於影而星漢卽所謂眞箇影子也九宗雖斃星漢尙在則一鞫星漢根柢可拔殿下何所留難而尙此靳持也渠疏之上款下款孰非罔測之言而若其傳法於戊巳護神於乙丙必欲上逼莫重下惑群聽惟恐凶言之不播或慮凶謀之不售暗連魯禧之腸肚顯肆麟謙之煽動詬罵之憯甚於稱兵譸張之計急於燎原之凶之逆天地之所監臨鬼神之所必誅而重以表裏九宗如鬼如蜮此方嚴討而彼忽佯狂同條共貫甘心死黨之狀十手所指萬目難掩渠雖家置一喙安敢抵賴於與九宗一而二二而一之心與跡也凶言者星九而主張者必有其人首犯者星九而醞釀者必有其本假使九宗尙保凶喘發捕嚴訊一日爲急今於九宗徑斃之後又可以伈泄度了不究其緣影而尋形由枝而及根痛拔凶逆之本永杜禍亂之堦也哉此臣所以不但以九宗孥籍之擧爲急而必以嚴鞫星漢之爲愈急也臣等非不知追施之有禁而治逆之常法非九宗之可擬殿下雖靳於訊鞫之群請而凶窩之斯得捨星漢而奚由嗚呼世道不幸雖或分裂如賊九者不知爲何物而敢於遲晚之供忽發叵測之說陰兇巧慝罔有紀極臣等之痛心疾首憤不欲生尤倍他人玆敢進伏朝房相率陳籲伏乞聖明廓揮乾斷亟允九宗孥籍之請仍降星漢訊鞫之命鉤得窩窟竝正典刑使愚婦愚夫曉然知義理之所在倫彝之不泯宗社幸甚臣民幸甚敎曰此非如是之事原疏還給
정조 16년 · 강
判義禁洪檍知義禁金尙集具庠同義禁趙心泰聯疏還給
정조 16년 · 목
疏略曰九宗追施之律卽是必行之邦憲齊起之國論固無可以更待採詢而及夫大臣獻議一齊同辭則惟有快賜允兪使之急急擧行大小臣僚方此顒俟卽伏承獻議批旨下者有九宗當用聖國等旣施之律考例擧行之命矣膽聆所及莫不愕貽而況臣等等在獄官之刊乎噫彼聖國窮凶極惡擧國含生孰不欲食肉寢皮而王章未加鬼誅先及則初無遲晩之可言而至如九宗前後承款卽一已結之案而特於其時昏無省覺未及受其侤音而已則似此大熟劇賊猶以未結案乃用次律者其可謂行天討而誅亂賊乎成命之下有不敢遽然擧行況今臺啓方張有所不可輕議玆敢不避瀆擾之誅復放執藝之義伏願聖明廓揮乾斷亟從群請以伸王章以洩輿憤焉敎曰若此則竝與聖國等旣施之律不爲擧行而任其無故自在乎諸堂從重推考原疏還給使之斯速擧行後草記
정조 16년 · 강
命金吾該堂重推左右捕將越俸一等仍令問啓
정조 16년 · 목
政院啓言劇賊徑斃於遲晩之後臺啓方張於收孥之端九宗應坐各人之姑先拘囚以待結末自是應行之事而今至許多日置而不問任其自在事未前聞萬萬驚駭未卽知委之責在於金吾不能擧行之罪在於捕廳該府堂上該廳大將所當重勘何以爲之敎以當該金吾堂上從重推考捕將事事萬駭然爲先越俸一等委折問啓政院啓言問於左捕將趙圭鎭右捕將趙心泰處則圭鎭以爲凡逆賊之應坐各人等自義禁府府拘囚分付然後自捕廳有擧行之例而今番無分付故定校卒守直而未及拘囚矣今伏承問啓之命萬萬惶恐不知所達云心泰以爲臣於九宗徑斃之時適待罪金吾堂上故與僚堂聯章仰請其孥籍之典則劇逆支屬不可任其行止往復京兆申飭當部以爲着實保授之地而臣亦自捕廳定送校卒各別守直以待結末矣今以不爲拘囚伏奉問啓之命惶恐震越不知所達云矣
정조 16년 · 강
遞差判義禁洪檍知義禁金尙集具庠同義禁趙心泰
정조 16년 · 목
敎曰聞筵敎而草記豈可如是不爲乎金吾諸堂一竝遞差
정조 16년 · 강
大司諫尹行元上疏賜批
정조 16년 · 목
疏略曰臣自來情勢之外方在引避之中以公以私義不敢言而事在目下憤切神人玆敢不拘常例短疏陳聞唯聖明垂察焉噫嘻痛矣逆賊星漢窮天極地之罪已悉於兩司之啓兪音尙靳輿憤益切近聞其父師文偃處城闉延接人容詬天罵日凶言悖說罔有紀極梟音益肆狼毒愈狼至令聽者直欲掩耳而走有口皆言無人不聞一世喧騰傳說狼藉古今天下逆竪何限而亦豈有指斥乘輿公肆詬辱若此之變怪者乎該府該曹之官亦有耳焉寧有不聞之理固宜捕致嚴囚以待其子臺啓之允從亟施窮覈正法之當律而該曹該府褒如無聞任其在家肆發凶言莫之禁止驚駭痛惋莫此爲甚其在主辱臣死之義不顧壞格破例之嫌敢此陳籲臣尤死罪伏乞聖明亟允臺啓以洩輿憤近日星漢臺啓以後該曹該府行公堂上竝施譴削以警具僚仍治臣壞損臺體冒犯妄言之罪以肅朝綱批以觀此疏辭柳星漢父師文之事設如爾疏云云星漢不問豈可先及星漢之父乎該曹該府堂上請罷事不允
정조 16년 · 강
都承旨李祖源上疏賜批
정조 16년 · 목
疏略曰卽伏見大司諫尹行元疏本則以星漢父師文凶言不能禁止事有臺啓後該曹該府行公堂上譴削之請矣臣之向來秋曹行公在於星漢臺啓之後則顧安敢以時日之稍久職名之已改有所晏然乎玆敢短章自引徑出禁局伏乞亟勘臣罪以謝人言批以職名旣改卿其勿辭行公
정조 16년 · 강
禮曹參判申光履上疏賜例批
정조 16년 · 목
疏略曰伏見大司諫尹行元疏本則以逆星之父師文指斥乘輿公肆凶言而該府該曹不能捕致嚴囚至請譴削星賊之尙稽嚴鞫實爲神人之憤而其父凶悖之說若是狼籍至於無人不聞一世喧傳云其爲驚心痛骨當復如何若使臣得聞諫長之所聞則此等凶㦧之類豈但止於捕致嚴囚而已哉臣之遞京兆纔有日而臺言峻發聲罪至嚴則豈可以職名之已改獨爲晏然哉伏乞鐫削臣職以謝人言
정조 16년 · 강
命牌招都承旨李祖源遞刑曹判書金思穆參判李在學參議李百亨漢城左尹徐有大
정조 16년 · 목
敎曰都承旨批下牌招察任時任刑曹京兆堂上宜令一伸廉隅益許遞
정조 16년 · 강
有政吏曹參判金憙兵曹判書李秉模進
정조 16년 · 목
以柳雲羽爲司諫成德雨爲校理尹致性爲副校理李義駿爲修撰韓光植爲副修撰吳載純爲判義禁金思穆鄭存中爲知義禁李亨元爲同義禁徐有防爲刑曹判書黃昇源爲參判尹東晩爲參議李在學爲左尹鄭時采爲瑞山郡守具㢞魚錫定爲副總管
정조 16년 · 강
命秋曹時囚中戶曹下吏放送仍推當該司謁
정조 16년 · 목
因該曹都囚徒戶曹書吏囚禁事敎曰放送該卽放送時使之一體放送而尙今滯囚當該司謁從重推考
정조 16년 · 강
命犯夜人別監韓廷有等令兵判嚴棍
정조 16년 · 목
二所巡廳以去夜犯夜人別監韓廷有朴仁甲等執捉啓敎以令兵判各別嚴棍懲礪
정조 16년 · 목
別單以爲自今閏四月十六日至二十日中部令柳謐所報一百六名出幕郊外東部令李宗明所報三百二十三名出幕一百四十三處方痛一百十八名向差一百十二名已差八十四名已差還入五名死亡四名西部令柳詢所報三百六十八名出幕一百八十處方痛三十八名向差七十三名已差二百三十名已差還入二十六名死亡一名南部都事南鶴玄所報九百七十一名出幕五百八十四處方痛三百二十七名向差四百七十七名已差一百三十八名已差還入二十四名死亡五名北部都事金履恭所報五百十九名出幕二百六十一處方痛二百十七名向差一百五十名已差一百二十五名已差還入二十二名死亡五名東活人署別提洪旭浩所報四十八名方痛三十三名向差十名已差還入五名西活人署別提卞光復所報四十三名方痛二十三名向差十七名巳差死還入一名亡二名已上二千二百七十二名出幕一千一百六十八處方痛七百五十六名向差八百三十九名已差五百七十七名已差還入八十三名死亡十七名
정조 16년 · 강
召見前修撰李祉永于誠正閣
정조 16년 · 목
予謂祉永曰爾疏之入已數日而予不忍賜批予之情事何待於覽疏與否而自見爾疏方寸抑塞精神迷錯未暇於酬應今始召爾言之予仍哽咽失聲良久又曰爾以爾父之子有此歷陳而今已過三十年之久則其時事實易於湮晦矣爾疏中翬晩雖以巨魁論之外間不識裏面尹塾疏始論翬晩者不善爲之矣翬良於辛巳秋有效力處當羅賊急書之日廷臣無一人請施一杖者而翬良獨求對請鞫此外亦多有周旋處此則予所知之者而以有鄭妻及厚謙之故斷之以巨魁予則以爲不然晩則以光綏之父位在首相而若以首相之故追以爲罪則其時相臣豈獨晩一人乎此等處有難以言語悉之而目以罪魁亦非當時事實矣祉永曰翬良之有效力請鞫等事今始承聆而末後之爛熳同歸有難以功掩罪晩賊以光綏之父實有干犯豈特以首相之故而歸罪乎誠有不忍言不忍聞者而臣抑塞不敢達矣予曰趙德章事設鞫數日前已得凶書此則失實而曾見任珹日記亦有未詳處矣祉永曰以臣所聞五月二十二日親鞫時罪人衣襟中暗藏凶書而以絲密縫顯有和應之跡人言喧騰渠亦難安呈遞云矣予曰疏中有宜論而不論者爾果諒予之心矣予於獜賊未嘗用八議之法慈宮本家旣如彼又於慈宮外家若此則予心當如何其罪犯則予非不知矣趙德章不過孤雛耳朴致遠尹在謙事有指使者予亦知之而睿敎常以爲吾豈受殺諫之名睿心之不以爲介可以仰惴矣祉永曰兩疏便是急書而實爲譸張之嚆矢矣予曰李顯重果有罪犯而亦有使之者矣其時北關人之爲兼春秋者終不知爲誰矣大抵義理不可毫釐差謬予於此自有十分商量者而如禧獜復純諸賊雖以事關寡躬伏法意則有在使聖人復起亦必難處而後之尙論者未知以爲如何也予心抑塞膈氣往來語音難成無以詳盡姑待後日入侍更當問之原疏欲賜批而以其時事頒示中外誠有不忍者付諸史官書之時政記注書亦載錄於政院日記可也
정조 16년 · 강
遞承旨李祖源源龍輔以趙尙鎭李百亨李翼晉李濟萬爲承旨旋遞尙鎭百亨以洪明浩金履翼代之竝前望也
정조 16년 · 강
掌令李柱延上疏賜批
정조 16년 · 목
疏略曰噫嘻痛矣從古亂逆何限而豈有如星漢九宗之窮凶絕悖者哉星漢之凶疏辭意陰慘巧慝敢犯不敢言之地至肆不忍聞之說臣欲詳言則不但分義之不敢竊恐重慽我聖心涕淚先零不忍復提而至若誣逼之凶謀譸張之憯計卽此輩自來伎倆自戊己而爲乙丙自乙丙而爲今日醞釀排布前後一套合辭所論已盡備悉臣不必覼縷而凶如此賊逆如此賊而尙使偃息牖下一味容貸其可曰國有常刑乎竊伏覵殿下每於刑政之間寬仁爲度包容太過故梟獍之輩不知感戢而益肆跳踉不旋曰而九宗之劇逆又出矣巧托狂疾陰護逆星已是渠罔赦之罪而至於莫重處所犯肆發不道之凶言群下之悚懍痛迫姑不睱論而伏惟我殿下之惕然驚痛當如何哉苟究其罪犯雖千剮萬磔豈足以洩神人之憤而未及顯戮遽致徑斃王章莫伸輿情益激收孥之典不可緩也臣卽伏見收議批旨以但當用聖國等旣施之律爲敎夫聖國之凶逆亘古所無而其所勘律旣在於死已久之後故雖不施追律至若九宗累次承款於未斃之前則豈可以追施擬議也噫嘻星漢紹述於魯禧敢爲誣逼譸張之計九宗陰護於星漢自露叵測不軌之跡星漢亦一九宗也九宗亦一星漢也凶肚相連逆節已彰大小請討兪音尙靳臣愚死罪不能無憾於天地之大也大抵凶賊之窩窟尙自深據亂逆之根柢已成蟠結自戊己而未盡打破鋤拔以致星九蟣蝨之類習熟見聞自犯亂逆之科九賊雖已徑斃而若一鞫星漢則陰凶情節可以究覈窩窟根柢可以打破伏願聖明夬揮乾斷亟命星漢之訊鞫仍擧九宗之籍孥以嚴懲討以正典刑焉且李淧卽九宗之親査也居停也九宗之非狂伊佯人孰不知而淧之秋曹所供諉以有疾萬萬巧慝且九宗之與星漢往來綢繆之狀渠所目覩一番鞫問可以覈實臣謂李淧亟令王府嚴訊窮覈斷不可已也臣之逖違天陛已至四載窮鄕跧伏之中忽伏奉除旨繼以有馹召之命蒼黃登途俄纔入城而家有拘忌之疾不敢趨詣禁局以伸叨謝之忱義重懲討謹此齋沐略陳沫血之章縮伏兢惶靡所容措且臣曾經嶺郵未出鮮由公格所在不可仍冒於職次伏乞俯垂諒察亟賜遞改以安微分批以不允李淧事別無更問之端豈必鞫問而渠以親査渠作居停則病之佯否雖不可不從所見直告觀於供招太沒若浼之意該府之請刑卽以此也以此以彼不可白放令該府嚴繩草記爾其勿辭察職
정조 16년 · 강
知春秋申應顯上疏賜批
정조 16년 · 목
疏略曰臣卽聖世一朽物耳閱歷世燮不爲不多而豈意今日復見星漢九宗之凶逆也哉臣自見此事憤惋啜泣直欲無生向者鞫庭未捧結案九賊已徑斃矣今則伸王法而洩輿憤之道惟在於孥戮九賊訊鞫逆星而臺啓尙此靳持收議亦未允從悲憤轉激衷情抑鬱敢此出位而冒陳之惟聖明垂察焉嗚呼洪惟我景宗大王以三宗之統御九位之尊臨御四載入人之至化浹洽則友之授受光明奠宗祏於億萬之基鞏社稷於磐石之安洪功大業史不勝書凡東土含生之倫夫孰無於戲不忘之心而忽有此九賊窮凶絕悖之逆節古今天下寧有是否凡過闕門過宗廟必下馬而步下輿而趨卽臣分之所當然至於陵寢是何等至重至敬之地而噫彼九賊乃敢高坐籃輿傲視紅門晏然不下者不知幾次則此誠載籍以來所未聞所未有之極逆大熟而又況鞫庭納招直輸不道之凶心噫嘻痛矣此豈忍泚葦而提說也臣叩心痛骨只恨其久視而屢見此往牒所無之凶也今日廷臣之沫血飮泣必欲追施極律者非爲私讎而然也卽我殿下之讎也非獨殿下之讎也寔我先大王之讎也此所以大小之臣鎭日號籲而不知止也殿下之所特難者特以追施之律有先朝禁令故也然以殿下聖孝凡於一令一政惟以先王之心爲心則此賊之施以追律豈不允合於先王在天之心乎日前大僚箚批有比之聖國魯禧耇輝有差等之敎此賊萬剮猶輕之罪豈下於聖國等諸賊而有此較量輕重之敎耶殿下每於治逆之際嚴法痛懲則聖國等諸賊何能免追施之律而亦豈有兩賊窮凶之變乎伏願亟從輿情快施孥籍之典焉臣於此益信天道之昭昭矣若無星漢之凶疏則豈有九賊之佯狂也若非九賊之佯狂則陵寢不下馬之凶肚逆腸亦何以綻著於今日乎此實天誘其衷自干天誅也在殿下行天討之義何可一味靳允也噫彼星漢之凶疏思之膽掉言之髮竪其上款則非但誣我殿下而已旨意之陰慘遣辭之閃忽隱然上逼於不敢道不忍言之地下款云云又何等千虛萬謊白地做出者耶惟我聖上臨御以來以孺慕之聖孝無意棼華不邇聲色在廷臣僚所嘗欽仰而八域臣民所共愛戴者也噫彼星漢抑何心腸以無謂有指虛若實三箇然字包藏禍心兩款爲說自售凶臆其跡則雖發於今日而其心則明有所自來紹述於戊己醞釀於乙丙漸習薰染厥有久矣護法於不逞之徒連腸於怨國之輩至有今日窮凶叵測之疏其心與跡自然沕合於魯禧等諸賊有如是矣若使星漢早出於戊己則島可免魯禧之律也又使魯禧尙存於今日則亦豈逭星漢之誅也噫彼九賊與星漢結爲死友居在比隣星漢之凶疏渠豈不知而大論方張聲討迭發則一夜之間忽稱狂疾敢售規避之計顯有掩護之意卽此一節可知其情跡之綢繆凶疏之參涉而與星漢一而二二而一者也九賊則竟未伏法而星漢則晏然自在此可曰國有法乎伏乞俯循群請廓揮乾斷亟置星漢於王法俾倫綱得正亂賊知懼焉嗚呼主辱臣死秉彝之固然而臣受思罔極致位至此尙不得圖報萬一今於凶逆之輩出也又不得手磔口臠以雪君誣有臣如此生不如死泣血構疏業欲叫閽而以無實職尙此趑趄忠憤所激終不得忍住玆敢不避越俎之嫌竊付人得誅之義冒萬死瀝血陳章伏乞俯諒而察納焉批以旣言於諸批矣
정조 16년 · 강
前刑曹判書金思穆前參判李在學前參議李百亨等聯疏賜例批
정조 16년 · 목
疏略曰臣等伏見大司諫尹行元疏本則逆賊星漢之父師文延接人客詬罵天日凶言悖說罔有紀極而該曹該府不能捕囚任其在家莫之禁止臣等間此心驚膽掉如不欲生噫渠以凶逆之父敢懷怨毒之心公肆詬辱若是狼藉又出一大變怪萬古天下夫豈有如此事耶諫疏批旨有曰星漢不問豈可先及星漢之父爲敎臣等竊以爲不然也渠雖父子罪惡各異星漢有星漢之惡師文有師文之惡其在鞫體初無所拘則豈可以其子之姑未就鞫有所遲待於其父乎已自京兆捉送師文於秋曹今方嚴囚而盤覈之道不容晷刻少緩旣係惡逆亦不可暫時留置於曹獄伏乞亟降明旨拿囚王府設鞫嚴問夬正典刑臣等俱以無似待罪刑官喧騰之說漠未有聞如此逆竪不卽捕致至有臺疏之峻發遣辭旣嚴擬律甚重此莫非臣等聾瞽昏憒之致慙悚之極受以爲罪聖度天大威罰不加特賜恩遞俾伸廉隅臣等聚首感隕不知所諭而揆以私義有不敢自恕伏願重勘臣等之罪以謝人言臣等之出位進言極知猥越而罪囚旣在秋曹憂憤轉益弸中不敢以本職之已解終自泯默沫血聯籲憤瀆至此尤不勝惶悚萬萬
정조 16년 · 강
副司直金尙集上疏賜例批
정조 16년 · 목
疏略曰卽伏見諫長疏本以柳師文不卽捕致有該曹該府行公堂上譴削之請矣噫凶逆如星漢而尙不訊鞫假息自在王章墜矣人紀斁矣輿憤轉激日甚一日而梟獍之種華于一家又有如師文者出是父是子此何戾氣駭惋之極直欲手磔而口臠如臣衰憒尸居其職漠未聞知未卽捕致人言之來愧服不暇其可以幸蒙恩遞晏然自恕也哉又況九賊支屬之不使該廳捉囚亦是臣不善擧行之致罪著溺職罰止問備由前由後合被重勘玆敢短章自引仰請威罰伏乞亟賜處分以昭法紀
정조 16년 · 강
副司直李敏輔上疏賜批
정조 16년 · 목
疏略曰卽伏見諫長疏本以柳師文之不卽捕致嚴囚聲罪甚峻至請譴削臣旣憤凶逆之層出又媿所識之蔑如惶駭悖蹙不省所措噫以星漢之逆而偃息自在王章不加此一國之所共沫血者而今又聞其父師文之凶悖至於此極則臣於此實欲手自臠食而不可得也臣於秋曹冒據稍久赴衙最多苟有聞者豈敢不仰稟聖旨期於討鞫而諫臣之所聞臣則漠鞫未聞此亦臣之罪也噫嘻師文向國家不道之說旣如是則此乃今日臣子不可共載一天者豈區區曹府可但禁止而已者哉倫常日晦典憲浸弛九宗極律兪音尙閟星漢妖逆處分又靳惟是之故師文之變又出矣臣每念世道誠不勝撫膺流涕也顧臣聞見甚短罪著溺職人言之來不容以職名己遞有所自恕玆敢短章自引仍請威罰伏乞亟賜重勘以昭法紀批以何庸過引卿須勿辭行公
정조 16년 · 강
校理成德雨上箚處置兩司賜批仍遞德雨重推承旨金孝建引避諸臺亦竝許遞
정조 16년 · 목
箚略曰大司憲李洪載大司諫尹行元執義李普天持平洪克浩柳誨獻納柳匡天正言鄭來百等引嫌而退急於聲討未暇審擇臺體非虧何用過引請竝命出任批以處置事竝書與省文莫曰五十步之於百步臺啓則以寧激之意容之外此則似此者亦或盡言而未暇擇則容之爾之處置之如是雖出重臺閣之義諸臺必引義竝許遞臺閣處置之無得經宿格例則然而昨夕門鑰前出肅之玉堂今始呈箚極爲未安爾則遞差不飭之承宣亦爲從重推考
정조 16년 · 강
命蠲永興府山社陳田之稅還集民人等公私征徭限年勿侵仍飭道臣悉心對揚社民蘇醒前勿以瓜限出代
정조 16년 · 목
備局啓言以咸鏡監司李文源永興府田軍兩弊釐正事狀啓有草記稟處之命矣道伯之枚擧本邑所報論理狀請非不纖悉而廟堂覆啓猶屬遙度依下敎招問前府使徐有臣則以爲曾任本府時以此兩弊論報新舊營門矣今此新府府所報設弊儘是實際無容他說云故更問其捄弊之方則以假率軍等減額爲言其餘則無別般理會以臣見言之山四社陳田白徵幾至千結其所矯捄當如極溺救焚今秋爲始使之隨起收稅勿以比總爲主稍待年豐更令通一邑從實量田而以寧失爲安集之方則宿弊似可漸祛假率則其弊雖切急監兵營所需不可容易剋減況監司之減給番錢至於五錢則所餘只是一兩番錢一兩身役之輕歇孰甚於此爲守令者若能盡心搜得漸次塡充則不多日而自當就緖至於兩營防軍其數無多其弊滋甚如難減數依前自營門次知區處似爲便當營膳軍則六錢減給足可爲救急之政而聞近日海夫之難支比野氓尤有甚焉方便撫摩尤當自別此等事惟係道臣與本官實心做去之如何請竝別加申飭允之敎以竝依此申飭山四社白徵處矯救之策不可一刻歇視卽以勿拘比總特爲減稅之意令該府使躬往該社曉諭民人俾各去者聞風還集期有實效朝家一視之政何間於此道他道乎近於杆城事另施招來懷綏之方該邑該社亦豈可恝視乎若有還集者依陳田勸耕例限年勿侵公私征徭爲可卿其關飭道伯勿以瓜近爲遄歸之思悉心對揚期於蘇醒後枚擧狀聞其前勿爲出代
정조 16년 · 강
飭北伯李文源永興府築筒時赴役民人等依初下敎減給其結錢還耗其餘未能霑惠者蠲其雜役
정조 16년 · 목
備局啓言以咸鏡監司李文源永興築筒時赴役民人通同均惠事狀啓有草記稟處之命矣狀中所請結稅耗條通同磨鍊均分於同功之民其意甚美其言甚是然以臣迷見大同之錢還上之穀若以本色堆聚於目前則平均分給於同日赴役九千餘名似非難事而此則不然當納大同者減其稅錢當納還上者減其耗穀稅錢耗穀何由而責出於當者均給於他人乎以事理細究似是不可成之事而道臣論列若是丁寧想必有十分料量者而然矣大抵朝家旣命減給其結錢還耗之後細節目之如此如彼都在營邑爛商方便以爲對揚之圖而已請以分排之際俾無一人向隅之意各別申飭敎以日前下諭該道也已料有不均之弊昨見狀本果然然且捧且分豈無其弊乎雖以此道臣之勤渠必當事不從心卽令道伯依初下敎直爲勿納其餘未霑一視之惠者有可蠲之役則蠲之竝與雜役而無可蠲則雖別般措處務歸方便以示信朝令之意事行會擧行形止仍令狀聞
정조 16년 · 강
命蠲金山郡道巖壯巖二面位土陳田之稅仍飭道臣期於除弊祛瘼
정조 16년 · 목
戶曹啓言觀此慶尙監司鄭大容狀啓則金山郡道巖壯巖二面位土之當初設置寔出闢土蒙利之美意而土不膏腴川又衝嚙反爲病民之端以該邑倅報辭觀之陳處還起黑無餘望時起之待秋定稅民畓之還給本主實是的確之見請令該曹稟處云矣覆沙陳廢等處旣無還起之望則永爲蠲稅以除民弊而築堰時混入民畓一一査出還給本主至於時起田畓勿爲硬定稅納數爻一依續田隨起收稅之例自本邑每於秋成後從民願收捧上納而踏驗之時收稅之際各別嚴飭守宰俾無一毫貽弊於小民之意請分付該道臣允之敎以收稅一款切勿留意期於除弊祛瘼事嚴飭分付
정조 16년 · 강
禮曹判書徐浩修以永興本宮及濬源殿酌獻禮攝行事馳啓
정조 16년 · 목
狀啓以爲臣於今月十一日還到永興府淸齋本宮攝行酌獻禮諸執事大祝高山察訪李基恒典祀官兼祝史奎章閣領籤李興潤齋郞濬源殿令韓佐奎贊者濬源殿令李彥熙謁者淑陵參奉南履夏濬源殿攝行酌獻禮諸執事大祝高山察訪李基恒典祀官永興府使朴基豐祝史奎章閣領籤李興潤齋郞本殿令韓佐奎贊者本殿令李彥熙謁者淑陵參奉南履夏竝往復道臣差定十五日進詣本宮十六日子時攝行酌獻禮同日卯時陪香祝進詣濬源殿攝行酌獻獻日吉辰良宮殿享儀次第利成不勝慶幸之忱領籤李興潤自此回程臣則以智陵淑陵奉審事轉向文川安邊等邑祭物單子二度咸興本宮永興本宮祭品定例各一册永興本宮祭器圖式一度上送于內閣○永興本宮攝行酌獻禮時一室三位每位祭物香燭匙楪祭酒飯一器羹一器茶一器茶粉一器雪餻餠一器花煎餠一器切餠一器銀切餠一器山蔘餠一器自朴餠一器淸蜜一器片肉一器魚炙一器肉炙一器乫非足炙一器鷄炙一器素炙一器於音炙一器蔈古炙一器佐飯一器頭蹄湯一器造泡湯一器鷄湯一器生雉湯一器追鰒湯一器生加魚湯一器生洪魚湯一器生松魚湯一器生文魚湯一器完子湯一器紅蛤湯一器大蛤湯一器生鰒湯一器海蔘湯一器千葉湯一器羘湯一器足湯一器肝湯一器黃肉湯一器切肉一器沈菜一器淸醬一器食醢一器脯肉一器卵醢一器桔梗菜一器古菲菜一器昆布菜一器石茸菜一器晩茸菜一器菉豆菜一器羘煎油花一器肝煎油花一器生鮮煎油花一器醋醬一器肉膾一器魚膾一器芥子一器海蔘熟一器紅蛤熟一器生鰒熟一器鷄卵熟一器生鰒看覽一器水正果一器生梨正果一器蓮根正果一器生薑正果一器桔梗正果一器乾柹一器大棗一器生梨一器生栗一器栗黃一器實胡桃一器實銀杏一器實榛子一器實栢子一器白散子一器紅散子一器藥果一器中桂一器濬源殿攝行酌獻禮時祭物香燭匙楪祭酒麪一器雜湯二器雙花餠二器團子一器自朴餠一器白餠一器油餠一器栢子一器大棗一器栗黃一器榛子一器榧子一器乾柹一器紅茶食三器白茶食二器紅散子三器白散子二器巾桂四器
정조 16년 · 강
遞左尹李在學同義禁李亨元刑曹判書徐有防
정조 16년 · 목
在學亨元除拜後不爲出肅政院請牌招敎以詞訟劇任不可久曠與未肅拜刑曹判書許遞待下批牌招察任
정조 16년 · 강
有政吏曹參判金憙進
정조 16년 · 목
以鄭好仁爲大司憲金履禧爲大司諫沈能翼爲執義鄭魯榮沈達漢爲持平朴瑞源爲獻納嚴耆爲正言林道浩李殷模李貞運爲校理李祉永爲修撰朴祐源爲左尹○再政以金思穆爲刑曹判書李祖源爲右尹李在學爲同義禁○思穆祖源在學違牌政院請推考敎以情勢宜欲一伸竝許遞左尹朴祐源聞有實病亦爲許遞今日政差代○三政以洪檍爲刑曹判書洪檢爲左尹李東泰爲同義禁徐龍輔爲右尹
정조 16년 · 강
推葦魚所監捉官徐謙淳
정조 16년 · 목
司饔院官員以監膳提調意啓曰葦魚所進上大葦魚體小故自本院屢次申飭矣今日所封大葦魚擧皆體小當爲退送而闕供未安不得已捧入莫重進上如是不謹當該監捉官請令該府勘處該吏令攸司科治臣亦惶恐待罪敎以勿待罪官員推考該吏自本院科治
정조 16년 · 강
命秋曹殺獄罪人朴東春待新判堂出任更爲嚴刑盤問
정조 16년 · 목
該曹啓言因殺獄罪人朴東春呂士玉等獄事收議啓目判付內東春依前以正犯嚴刑盤問士玉以隨從律加刑勘處事命下矣臣謹以判付辭意兩罪人處詳細曉諭後呂士玉嚴刑一次杖一百流三千里定配於海南縣朴東春發問目箇箇嚴訊反覆究覈則渠之所供一如前招終不輸款而大抵東春已於初覆兩檢掩諱不得從實遲晚忽於會推之時敢以士玉母子私和一款作爲執言之端又以托身妻家拘於顏情等說佯示哀矜之態者語不近理情狀巧惡好生惡死此固常情之所同然豈有拘於妻娚之顏私不顧自己之性命而設有顏私之所拘奚獨爲拘於兩檢之日而終乃變辭於會推之際乎雖以渠自明之招觀之自撞石橋已露嗾囑之奸計齎藥救療難掩自㥘之眞贓且況杖打足踢者斤采之目擊金世得之口招旣甚丁寧則到此地頭更無發明之端而一向推諉欲爲掉脫之計者萬萬凶獰請更加嚴刑期於取服敎以待新判堂出仕更爲嚴刑出意見盤問如有款端論理草記
정조 16년 · 강
判義禁吳載純知義禁金思穆鄭存中同義禁李亨元聯疏刑曹參判黃昇源參議尹東晩聯疏竝還給仍推載純昇源等
정조 16년 · 목
載純等疏略曰噫嘻痛矣凶如星漢逆如星漢而偃息牖下尙未盤詰王章之墜壞民彝之滅絕倘復如何耶臣等忍與此賊尙載一天相顧憂憤如不欲生此際伏見前大司諫尹行元疏本則星賊之父師文偃處城闉延接人客詬天罵日凶言悖說罔有紀極從古亂逆何限而豈有如此賊之梟心獍腸父子相濟而窮凶絕悖者乎見方捉囚秋曹已經日矣如此劇賊雖晷刻之間豈可付之曹獄不卽嚴訊置法也哉臣等忝在獄官之列益切憤痛之心玆敢齊聲仰籲伏乞星漢父子亟令設鞫嚴問夬正典刑以洩神人之憤焉至若賊九至妖至憯萬剮猶輕之情節環東土含生之倫孰不欲手磔口臠而徑斃獄中顯戮未施毀瀦孥戮之典不容少緩而聖敎每以先朝之敎有所愼重以聖國旣施之律考例擧行之命遽下王府臣等非不知出於不愆不忘之聖心而第念賊九之凶逆實是窮天地亘萬古之所未嘗有則雖施孥萬之極律猶未足以伸王章而洩輿憤矣況其逆節之昭著凶款之屢輸旣在於物故之前則卽是已結之案惡可謂以追施而用次律乎伏願聖明亟允臺請以明天常而立人紀焉又伏見前掌令李柱延上疏批旨有罪人李淧令該府嚴繩草記之命臣等不勝愕眙失圖繼之以憂歎也賊九是何等之逆而渠以親査又爲居停之主人則病狂之佯否情節之凶憯宜無不知之理而觀其供招全事漫漶少無斥絕之意顯有掩護之情賊九徑斃之後盤覈未究之根柢惟在於淧而遽加勘處殊非重獄體之道亦乞亟收成命嚴訊得情○昇源等疏略曰春秋之無將漢法之不道皆所以討亂賊正人紀之大經大法也顧今劇逆大熟層生疊出前有星逆至憯絕悖之凶疏後有九賊窮天極地之凶供或譸張誣逼無所忌憚或滅倫亂常罔有紀極事端雖殊腸肚相連傳法於魯禧護神於麟謙至與窮宙亘宇所未聞所未有之夏恭凶圖如印一板此實春秋之所必誅漢法之所大戮也凶如星漢而尙偃牖下未擧訊覈逆如九宗而徑斃獄中不施盤覈輿情愈鬱國論深激環東土含生之類孰不忍痛含憤卽欲溘然無知也哉嗚呼前後凶逆根柢已固窩窟甚秘今不劈破源頭闡明義理則其將國不得爲國人不得爲人駸駸然擧入於夷狄禽獸之域也噫嘻痛矣星九兩賊一而二二而一耳九宗之窮凶情節究覈之道惟星漢在而星漢至妖眞贓亦已綻露於九宗佯狂一款及今之時嚴訊星漢則諸賊之根柢可拔窩窟可破湮晦之義理庶復可明也伏願聖明亟允九賊孥戮之請星逆設鞫之啓夬伸王章少洩神人之憤焉噫彼師文渠以逆星之父偃處城闉延接人客詬罵天日凶言悖說狼籍傳播星賊之梟音狼性果有其自臣等纔接諫疏心膽俱掉而繼伏見批旨下者竊不勝抑鬱也師文父子罪惡若是之貫盈若是之兇獰而一日二日終逭天誅則其可曰國有典刑而況其罪犯各極其悖逆則烏可以其子之姑未就鞫至緩其父之當鞫哉治逆之法有王獄在焉晷刻遲滯大損國體日昨秋堂聯疏爭難未蒙允兪臣等相顧失圖玆敢齊聲仰籲亦願亟將逆賊師文付之王府嚴鞫得情夬正邦刑焉敎曰議讞之任異於言責則一番陳疏猶或付之執藝若人人新叨輒欲效顰則其爲壞事面當如何至於李淧事尤不必如是煩縷金吾諸堂竝推考原疏還給斯速草記事嚴飭先問師文不但顚倒而已亦非秋堂陳疏之事該曹諸堂亦爲推考原疏還給
정조 16년 · 강
命南漢留庫軍餉米限千石加分
정조 16년 · 목
守禦使吳載純狀啓以爲廣州府尹沈晉賢牒呈以爲本城餉還大米七千二百餘石糖米六千餘石十二巡排巡已爲塗抹分給第念一境民人三夏農糧專賴於兩麥而今年則旣値閏朔節候差晩故麥未登場民無儲穀見今插役方張晷刻是競而餉還畢分後役糧難辦除草凡節束手抛置闔境民訴逐日沓至今若遵守定式不思闊狹則民情失望誠極矜悶留庫條中大米一千石狀請加劃爲辭矣廣州還分元數之多已成痼弊近來餉穀留庫之數又漸耗縮則加分一款非所可論而麥嶺民情果如邑報閏年加俵便成近例請令廟堂稟旨分付○備局啓言卽見守禦使吳載純狀啓則枚擧廣州府尹沈晉賢牒呈以爲麥未登場插役方張餉還畢分役糧難辦依近例留庫中大米一千石加劃事請令廟堂稟旨分付矣麥事姑未登場農糧若是渴悶則宜有別般軫念之政而値閏加分況有已例請南漢留庫軍餉大米限千石依狀請特許加分允之
정조 16년 · 강
分遣宣傳官李甲會李馨秀安橚洪栒于畿邑審察農形
정조 16년 · 목
甲會書啓以爲臣馳往果川廣州龍仁等地看審農形則今番雨澤或有洽一鋤之處或有僅一犂之地秋牟見方收穫而能免歉荒春牟及眞麥漸就成實水田之早付種者已除草晩付種者始立苗木花黍粟亦始除草大抵今番之兩間霏間灑終靳周洽至於乾畓則初無生水之可論而木花黍栗豆太等穀擧皆沾潤勃茁聞農民之言則移秧雖不至節晩若或得雨則政合移注故方切大霈之望云云矣馨秀書啓以爲臣馳往楊州德井白石等坪詳察農形則田穀秋牟已判登稔而間或刈取春牟小麥今方向熟而未免失稔忝粟豆太木花盡善立苗而方張除草畓穀早稻今方除草向茂晩稻有水根處間多移秧以臣所經處論之則其所移插不過三分之一而聞農民之言則秧節姑未晩時各穀立苗竝爲豐徵而今番雨澤僅得一鋤故實有不足之歎云矣橚書啓以爲臣馳往楊州南面退院地方看審田野則今番雨澤僅得一鋤有水根處今方移秧而高燥處雨水未洽姑未移秧秋牟免歉今已收刈春牟亦方向熟黍栗豆太立苗俱善木花初除草轉至楊州金谷面石室地方則雨澤幾爲一犂移秧方張春秋牟俱得免歉而秋牟少勝於春牟其他田種各穀與退院所見一般由楊州八堂里轉到廣州草阜面一二里奉安驛村等地看審則雨澤不滿一鋤生水處外姑未得移秧秋牟僅免歉荒而春牟間多枯損其他田種各穀與前所經處一般自草阜面復路由廣州德豊地方渡廣津回還而看審則德豊廣津等處雨水則殆過一犂而水田姑未畢耕秧苗晩種或因秧苗未長姑不得移插春秋麥俱得免歉而春牟少遜於秋牟黍栗豆太各穀竝皆立苗所往還所經歷參以目見且爲訪問於農民則通同論之卽今移秧未過三分之一而目前雨水雖曰未洽閏月以前節序尙早移秧姑無晚時之慮云年麥間有處處優劣而大體則兩麥俱得免歉云矣栒書啓以爲臣遍往高陽坡州等地山野農形逐處看審則高陽今番雨澤僅爲一鋤秋牟幾皆向熟間間刈取僅得免凶春牟已盡發穗間或向黃而苗甚零瑣未免失稔付種早稻立苗向靑初除草幾畢移秧畓有水根處方始移插而高燥處或反耕或未反耕見方苦待甘霈木花黍栗豆太善爲立苗耳年亦已發穗而姑未入實坡州今番雨澤不過一鋤秋牟稍登間多刈食春牟太半向熟僅免失稔付種畓今方初除草移秧則洞洑畓移種方張而無水根畓多有未移處木花黍栗豆太幾盡立苗間已初除草耳年盡爲發穗大抵高陽之農頗損於坡州近山之處稍勝於野地無論田畓穀不無憂早之慮而細聞老農之言皆以爲今月晦初間若得好雨則別無愆期失農之弊云矣
정조 16년 · 강
禮曹判書徐浩修以北路各陵寢濬源殿奉審形止書啓
정조 16년 · 목
書啓以爲臣敬奉北路各宮殿攝行酌獻禮各陵奉審之命閏四月初三日到咸興本宮初六日攝行酌獻禮初七日進詣義陵奉審則陵上莎草茂盛丁字閣無頉祭官所着紗帽二角帶一黑靴一破仍詣純陵奉審則莎草茂盛丁字閣無頉祭官所着紗帽一角帶一黑靴一破仍詣定陵和陵奉審則定陵陵上戌乾亥三方莎草間間稀疏和陵陵上卯酉二方莎草間間稀疏丁字閣無頉祭官所着角帶一破初八日進詣德陵安陵奉審則兩陵莎草俱極茂盛安陵亥乾方駕石微有動退處丁字閣無頉祭官所着紗帽一角帶一破十五日到永興本宮十六日攝行酌獻禮仍詣濬源殿行酌獻禮後奉審則殿內龕室東第一間北邊第三椽滲漏西第三間南邊第四椽仰土剝落殿外東北邊春舌滲漏十七日進詣文川淑陵奉審則莎草茂盛丁官閣無頉祭官所着紗帽一角帶一破十八日進詣安邊智陵奉審則莎草茂盛丁字閣無頉祭官所着紗帽一黑靴一破定陵和陵兩陵莎草稀疏處各別播種期於着根茂盛之意申飭陵官濬源殿殿內殿外滲漏處來秋節祀兼告由修改祭官所着帽帶及靴有頉件請依前例自京司卽速改備下送
정조 16년 · 강
召見禮曹判書徐浩修于重熙堂
정조 16년 · 목
浩修前以咸興永興兩本宮及濬源殿酌獻禮攝行事奉命下去是日復命予整衣召見予謂浩修曰今番祀享卽予所以緣情而制禮者也雖以道路敻遠不得不遣卿攝行而予心洞屬不敢食息蹔弛自卿奉香祝下往之日以訖于今無往非處誠致齋之時今則卿旣復命且見狀辭則前後將事之日天晴氣朗儀節備盡云今以後庶可以少舒予憧憧之思矣浩修曰今番享祀實是四百年初有之盛擧聖心對越仰格天心日吉辰良大禮利成區區下忱不勝慶忭矣予曰香祝奉往之路果不値兩耶浩修曰在途日子殆過七八日而未嘗一日値雨此固王靈攸曁而咸興本宮享祀之夜天氣晴和星月皎朗及夫籩豆纔撤之後始有雨意翌日大霔此誠非偶然矣予曰俄見定例則凡例極其齊整可謂善成矣咸興本宮定例旣已完成今無更議而永興本宮定例則待祭器畢造更加修補作爲成書好矣
정조 16년 · 강
命咸興府豐沛館先朝御製御筆碑移奉他處改建碑閣
정조 16년 · 목
禮曹判書徐浩修啓言咸興府豐沛館東軒後有先朝己酉年北關設賑時別諭碑而卽御製御筆也伊時奉命安集御史卽故相李宗城而甲寅年間觀察使李箕鎭立碑御製御筆事體何等至重而今見其碑閣傾側剝落處地汚下屑越欠敬不一其端誠不勝瞿然驚悚移奉淨潔處改建碑閣謹銷鑰嚴守護之道恐不可少緩請分付地方官擧行從之
정조 16년 · 강
命德陵安陵火巢內偸弊民人等道伯査實勘處
정조 16년 · 목
禮曹判書徐浩修啓言德安陵外靑龍內邊距齋室未滿六百步之地有民塚故捉致守僕等査問則以爲陵洞口外居民韓廷旭金福玄兩漢之所偸占而韓塚四一是舊弊三是數十年來新弊金塚八四是舊弊四是十餘年來新葬云火巢內齋室不遠之地有此偸占者遐土人心萬萬愚頑韓金兩漢處施威取招則以爲舊弊卽渠輩祖先之所偸占而在於松杉蔭蔽之間屢徑奉審之行僥倖不爲發覺故以愚迷所致近來繼弊云最初偸占不知的在何年則地方官陵官之論罪一款無以査得而前後偸占之實狀渠等具已自服則不可一刻留置故嚴飭韓金兩漢已爲移葬他處然火巢內偸占自有當律請分付道臣韓廷旭金福玄等幷嚴刑後照律定配從之敎以以年條之未詳官員旣勿論所犯兩漢等令道臣査實其中渠所知而犯者依此勘處不然各別懲罪事分付此後無論此陵寢或道內諸陵寢更有如許不能禁飭之事則自道伯以下難免重勘一體嚴飭
정조 16년 · 강
命定陵和陵洞口外居民朴大命加資
정조 16년 · 목
禮曹判書徐浩修啓言定和陵洞口外居民朴大命年今七十本來勤幹昨冬大雪稚松擧皆偃仆大命周行火巢內拂去積雪盡起而築之其數殆近萬株近來民俗愚頑各陵下居生者樵採狼藉實難禁止而今此大命之不待官令能知所重而效勞者極爲可嘉如此之類別加褒賞然後遐俗可以知所勸懲故敢此仰達敎以聞甚可嘉特爲加資以爲聳勸之地
정조 16년 · 강
命遣畵工于釋王寺移摸無學大師小像奉于土窟春秋專享仍賜額號宣號日致祭
정조 16년 · 목
禮曹判書徐浩修啓言臣於歸路爲奉審御製御筆碑閣歷入釋王寺則土窟舊址有無學大師小像僧徒等齊請曰休靜惟政則以壬辰戰功皆立祠賜額無學卽開國元勳而尙未有專享實爲闕典願歸達天聽移摸小像仍奉於土窟春秋以祀云旣有休靜惟政已例則無學之宜得專享誠如僧徒等所言嘉善帖二十張折衝帖二十張成給地方官措備祭器祭田畵員及工匠亦自內閣起送擇日移摸粧軸後仍安於土窟許令春秋專享恐合事宜故敢此仰達敎以所奏甚好依爲之若此則宜有賜額之擧一依密陽表忠祠海南大芚寺例爲之大師之號亦用兩寺例爲之祠額曰釋王師號曰開宗立敎普照法眼廣濟功德翊命興運東方第一大法師書寫官令藝文館依例啓下敎旨敎書成送而宣額及致祭例以禮郞進去而廚傳有弊該倅秩高自畿內定差員次次傳詣令地方官爲之
정조 16년 · 강
命淮陽府義嶺德溟兩廟各置守直二人仍令該倅待香祝下去別爲致祭
정조 16년 · 목
禮曹判書徐浩修啓言淮陽府義嶺德溟兩廟卽新羅景德王時所建自高麗至于我朝皆降香祝春秋以祀而向因道臣狀請重新廟貌改備籩豆然百餘年內一任其荒頹者皆因守直之無人今幸修葺備儀若於兩廟各置守直二人磨鍊若干料米則庶有看護之效故敢此仰達從之敎以旣聞之該倅出自近密當下送香祝爲獻官別爲致祭
정조 16년 · 강
命德源府元山漁戶防簾從時存數收稅
정조 16년 · 목
禮曹判書徐浩修啓言德源府元山爲北關之大都會而居民皆以漁利資生古則用揮罹獵魚自先朝丙戌始知用防簾伊後簾坐歲漸增加至庚子辛丑間殆近二百坐故前之隨結收稅者改爲比總以一百九十坐定式十餘年內依總納稅而昨今年則海錯未免失利昨年簾坐之減縮爲十餘坐今年減縮爲數十餘坐所縮之稅分排以徵於各簾故此爲目下漁戶難支之端云民人等願以此意仰陳天聽故敢此仰達敎以從時存數收稅俾除民弊事分付
정조 16년 · 강
命永興府峽四社居民蘇弊之方令道伯論理狀聞
정조 16년 · 목
禮曹判書徐浩修啓言永興府峽四社素稱殷實在前民戶幾爲四千而近來峽農連歲失稔居民漸次移徙昔之四千戶今不過千餘戶非但官需戶役之大段減縮簽丁尤無以分排疊役夥然實爲目下最難支之端云正軍則固不敢議到而如兵營假率不過收錢排朔之役比之他軍公私輕重懸殊且永興以豐沛舊地上奉殿宮所重典他邑自別兵營假率軍官七百六十名內限二百名或減額或移定他邑間從便變通之意請知委道臣敎以令道臣別究蘇弊之方論理狀聞
정조 16년 · 강
命以聚珍字譜下送箕營加造十六萬字
정조 16년 · 목
原任直提學徐浩修啓言內閣新造聚珍字譜纔已完編進獻而更準十六萬字加造然後始可分排於活印矣御製詩文諸集以外經史禮樂之蒐羅闡發嘉惠來學者今爲數十餘種而聖念每軫於省費勿令雕版故尙在鈔本無由廣布此實臣等不能導達對揚之致也伏見字譜點畵整齊體制典雅以此活印御製諸書頒諸中外使草野之士亦得以與聞一二則誠爲作成之要道斯文之大幸而無雕版之勞有嘉惠之效別定看役一人下送箕營以字譜加造十六萬字容入財力則道內三賑穀中限二萬石取耗劃給以爲發賣取用之地似好故敢此仰達從之
정조 16년 · 강
遞承旨洪明浩以李祖源代之前望也
정조 16년 · 목
持平柳誨連啓伊日憲府詣臺臺臣請施刊削之典新啓噫嘻痛矣柳師文之罪可勝誅哉渠以極逆之父惟當畏死縮首恭竢當律之不暇而乃敢偃息城闉延攬入客不少畏縮益肆凶毒一室兩賊同惡相濟詬罵天日之凶言無所不至指斥乘
정조 16년 · 강
輿之悖語罔有紀極傳說狼藉有耳皆聞而至登
정조 16년 · 목
諫長之疏論致有法曹之捉囚則此其星漢父子凶肚相傳逆節世襲平日怨國懟君之心弸結于中愈往而愈肆者也且其子凶疏之構成也敢曰在家不知其子悖說之噴出也亦是自有所受則此賊父子窮凶情節不可一日容貸於覆載之間也明矣其子星漢旣有府院鞫問之請則其父師文不可不幷施嚴鞫請秋曹罪人柳師文亟命王府設鞫嚴問期於得情夬正王法批以不允憲臺事未知事實之如何其從其靳不可適定矣○獻納朴瑞源正言嚴耆等啓言星漢之凶言逆節綻露無餘擧國臣民莫不沫血致討其父師文苟有一分嚴畏之心則所當屛息縮伏覓死不得而渠敢偃處城闉延接人客此已萬萬痛惡而詬天罵日凶言悖說罔有紀極梟音益肆狼毒愈狼之說至登諫長之陳疏繼有法府之捉囚凡今日含生之倫擧切驚痛憤惋誓不與此賊父子共戴一天秋堂之疏請移鞫亦可見嚴國法討亂賊之義而不惟不賜允從乃以先問師文不但顚倒爲敎此賊之指斥乘輿公肆詬罵又出於星漢未伏法之前則其父子同惡讎國怨天之狀愈可見矣星漢請鞫旣有府院合啓而其父師文之凶肚逆腸亦不可不竝時嚴覈請秋曹罪人柳師文亟令王府設鞫嚴問夬正典刑批以不允
정조 16년 · 강
大司憲鄭好仁上疏賜批
정조 16년 · 목
疏略曰天網太恢亂逆層生星漢肆凶於前九宗逞逆於後梟心狼性糾結相貫凶肚逆腸綻露無餘三司之啓爭執多日諸臣之疏竭論不已猶殿下一味靳允有若尋常負犯容有假貸者然天綱由是而墜民彝由是而斁臣愚死罪誠不意以殿下之聖明乃有此萬萬過中之擧也星漢之千妖萬惡九宗之極憯絕悖前後疏啓已皆畢陳臣不欲更提不敢言不忍聞之說以慽我聖心而星九兩賊段絡雖殊派脈互貫面目雖異肝肺相連九宗雖已徑斃星漢尙今偃息鞫覈情節打破窩窟一時爲急而第念此輩不過蟣蝨卑微之類如無憑恃之淵藪藉賣之聲援必不敢肆其窮凶不道之說誣逼譸張之習於太陽中天魑魅莫逃之時也其平日之吹噓常時之卵育作爲窩主釀成凶論遂使世道日趨於長夜鬼蜮肆行於白日嗚呼君臣大義無所逃於天壤之間而特因渠輩私計之利害或有一事之不愜於所望一言之不合於其心則公詆顯斥無所不至星漢之百計誣逼九宗之二字凶言看作茶飯肆口噴薄若非有所受而有所恃雖以渠天生戾氣豈敢直向君上肆發不道以至若此之無忌者乎人心如此世道如此而不能窮覈其情節打破其窩窟何以尊君綱而立人紀乎九宗之徑斃莫洩神人之憤星漢之假息尤是失刑之大者而星九兩賊異身同腸到今窮覈端緖拔去根柢惟在於嚴鞫星漢究覈得情九宗孥戮實是一刻不可緩者以殿下善繼善述之德旣以若在先朝必當嚴處爲敎而拘於受敎尙此靳允是豈經權得中之道也哉臣謂一依諸大臣之收議兩司之合啓九宗亟施孥戮之典星漢設鞫嚴訊期於得情焉至若師文渠以極逆之父固當悚息縮伏以俟應坐之律而乃敢抗顏接客肆發凶言至登於諫長之疏一室二賊同惡相濟此不但其子之連坐也抑亦渠身之自干則一體嚴鞫夬正典刑斷不可已也親臨訊囚事體至嚴供辭一出於罪人之口入於獄官之耳雖隻字片言之微不敢私自變幻自是獄體之峻嚴而日前承款罪人九宗之就服也渠旣自言其色目仍發二字凶言而伊時問郞就罪人所供之言敢以偏黨二字變幻仰奏聽聞所及莫不駭惋大關後弊不可仍置臣謂伊時傳命問郞摘發重勘宜矣仍伏念臣於年前待罪見職諸賊罪名之煞有輕重而方在爭執者遽然停啓矣其時三司迭發聲罪狼藉凡臺閣之職雖被駮於一二人猶皆自劃不敢復冒況臣伊時彈章至於十三之多而臚列甚峻勘律至重臣則已爲見擯於三司共公之論者也臺端一步已成鐵限而適會凶逆輩出情節㦧慝忠憤所激他不暇顧飮泣沫血冒沒仰籲伏乞聖慈俯諒臣萬分難强之勢亟削臣不可仍冒之職批以不允問郞摘發重勘事亦爲不允大抵新進名官徒知色目二字之不敢提道於筵中不知罪人供招之不得改換而然者豈有他意於其間哉善乎古有一大臣以委官按鞫獄歸對子弟而戒之曰委官設問設或辭未條暢只可受而傳之愼莫參以已語云云誠極言也日前鞫坐適當久不爲之餘問郞無非初當而擧行全昧體段果誦諭諸問郞而面飭之矣今因言端更此申申以此批答載之政院刑房故事仍令錄置一通於推案密匣使後進少年知有此箇事理卿其勿辭行公
정조 16년 · 강
司諫柳雲羽上疏賜批
정조 16년 · 목
疏略曰古人云讀出師陳情兩表不流涕者非忠臣孝子爲今日臣子者讀聖上所答大小臣僚章箚之批不流涕則亦非忠臣孝子噫嘻今日彝倫綱紀彼星漢九宗輩壞盡無餘將至于國不爲國法不爲法臣不爲臣人不爲人夫孰不義血沸腔憤髮衡冠太息流涕之不足直欲發聲痛哭也星漢九宗之窮凶絕悖千妖萬惡已臚列於諸臣疏啓中不必架疊而蓋渠輩以譸張二字設魍魎之藪立傳護之法樹黨招叛卵之豢之故其徒以其所相授受者自以爲言論高致胥相慕效耳熟目習心隨以染汚自陷於夷狄禽獸故前後譸張非一非再凶國禍家滔滔未已凡爲臣子於君上之廷而譸張其君上者皆春秋之將心漢法之不敬也星漢幻身變腸閃忽跳踉闖入凶疏暗地詬罵拶逼莫重孟浪誣詆無難侵犯九宗梟腸獍肚與生俱生不道凶言非今斯今其爲凶逆肝肺相連一串貫來而星漢則不許設鞫食息自如九宗則纔鞫徑斃尙稽孥籍此何義理此何刑政以義理言之星漢之誣逼至敬與九宗凶言無間則一鞫一否臣未知何謂也以刑政言之先朝受敎蓋謂臥斃之逆追施邦刑也九宗卽承款之賊徑斃纔一宿則不可與議於金石之典之例也明矣臣謂九宗孥籍星漢設鞫亟允三司之請夬正典刑昭揭倫綱焉伏聞九宗以凶賊述海之姻婭附麗綢繆枳棄已久濫入臺地又除南邑其所枳棄必有委折而其時銓官不少審愼無難通擬護黨掩惡其習可痛臣謂銓曹堂郞捧現告銓堂施以譴罷主通之銓郞施以刊削之典斷不可已也又伏見諫長論星漢父師文事尤不覺心膽俱裂其不能敎子肆爲凶言已極狡惡而渠卽虺種生虺狼子生狼詬罵天日無所忌憚節節叵測諫長所陳誠爲知本而聖上愛克厥威每於懲惡不用斬釘截鐵法竟靳兪音不勝慨然臣謂亟允諫長之請以治亂本焉臣於見職每輒自畵者從前情悰通朝所知新除適下有難冒出伏乞聖慈亟施鐫削批以不允九宗通淸銓官除邑銓官事不允爾其勿辭察職
정조 16년 · 강
遞右尹徐龍輔及同義禁李東泰
정조 16년 · 목
龍輔東泰不爲出肅政院請牌招敎以以實病纔遞承宣又有衆所共知老病者幷許遞
정조 16년 · 강
召見關東慰諭御史洪大協及下直守令于誠正閣
정조 16년 · 목
予謂大協曰前日登筵時適値公事紛擾未及詳問故今日更爲召見矣燒戶之民情果何如大協曰今番國家顧恤之典蠲減之澤至矣盡矣大小民人等自有家藏包穀等物而至於小殘獨戶則所燒不過草屋數三間而今番所得此之所燒不啻四五倍矣予曰還集當在何時大協曰已還集及待秋還集者已悉於書啓中而大抵流離各處者多在十年以前其間皆已着根率多不願還歸雖以洪川一邑言之十九人中願來者只是一人則他可類推矣特以今番蠲恤之典極其曠絕前日之流戶亦或有聞風而來者矣予曰果爾則其在信令之道接濟之策不可不各別留意果何以措處乎大協曰依筵敎凡百蠲減限以三年已成節目二件一件付之本郡一件置諸廵營使營邑遵而擧行似必有實效矣予曰戶錢聞是誠難支之弊云今若罷戶錢則有何好道理大協曰民願京作貢矣予曰江陵還弊何如大協曰六面一百五十統合三百餘戶而以統分給故一戶所受少不下十餘石而其弊不些矣予曰火稅何以三十兩的定乎大協曰詳定元來一結三十兩而甚至於里徵族徵殘民誠難支矣予曰持此書啓及册子與前杆城郡守李冣源就于大臣相議草記
정조 16년 · 강
命襄陽高城二邑燒戶所給營錢依杆城例一體給代
정조 16년 · 목
關東慰諭御史洪大協啓言三邑燒戶中杆城民人等處帖給營錢道臣旣已狀聞故依下敎入於給代中其外襄陽高城燒戶亦各給一兩錢而道臣旣不狀聞故前後狀啓及書啓中不爲擧論矣歸時聞道臣言則似當一體入於給代條中云云故敢此仰達矣敎以一體給代事令廟堂分付
정조 16년 · 강
命革罷原州牧鄕都有司以杜鄕戰之弊
정조 16년 · 목
關東慰諭御史洪大協啓言臣聞原州鄕憲則依嶺南安東事擇其一鄕之有地閥者名之曰鄕都有司鄕任之黜陟先稟於鄕都有司然後告官家矣近年以來法久弊生成一戰場不勝紛紜且都有司因一微事或有辭單之擧則稱以薦出自官設一茶啖竝與六房下隸而往待有司之家下輩之討食民間誠一苦弊此亦不可不念而最是鄕戰之由此以起實爲一州之痼弊請令廟堂行關本道永爲革罷從之
정조 16년 · 강
命長安寺修改時蕫役營邑校及效勞僧徒木手等施賞有差
정조 16년 · 목
關東慰諭御史洪大協啓言聞關東道臣言則長安寺已始修改畢役在來月而其中化主僧二十一名各率工匠分掌各寮舍財力之不足者自願擔當以至大役之得完其竭力效誠宜有賞加之事且營校及邑校各一人以看役三年往留其勞不些亦有木手及都監僧五人合七人若或一體施賞則實爲酬勞之典而事係寺役不敢遽然狀請云大抵本寺卽緩急可恃之地其效勞化主僧二十一人及營校邑校木手都監僧等七人若分輕重施賞則實爲激勸之政故敢此仰達矣敎以營邑校化主僧賞加木手及都監僧帖加
정조 16년 · 강
命杆城襄陽高城三邑燒戶賙恤之方依道臣狀請施行杆城民還集或新接者特許十年除役止
정조 16년 · 목
該監司尹師國狀啓以爲杆城燒戶安接措處之方臣與御史十分爛商爛定條目而今番蠲免之惠已是浹骨淪肥則非但燒戶回咷爲笑抑亦他民不招爭來雖以流民言之繡衣到郡之日聞令還集者爲五戶而卽接十五邑所報則其不願還歸者外待秋願歸者爲十一戶卽今欲還者爲一戶以他官人而願爲杆民者爲一戶故還集後接濟等事依繡衣節目着實擧行之意另加申飭於該郡守李在沆處自玆以後杆城一境可期戶口之日增而至於襄陽高城兩邑燒戶亦推一視之恩竝被蠲免之惠結構已畢尊接如舊誠不勝萬幸杆城郡還集流戶及他官來民所受還上限一年停退事繡啓中已爲論列而第伏念新接之民舊業未復契濶辛酸當年停退雖曰息肩若於翌年竝與新還而督捧則又安知不歎息愁恨復生流離之心乎臣意則勿論多寡限三年特爲蕩減實合勞徠之道且今燒戶題給別還其數夥然燒燼蕩殘之餘秋後必難辦納被災後所受別還竝與襄陽高城小殘獨戶一體蕩減恐未知何如至於貢獻物種則不過人蔘及藥材魚藿等種此係價出詳定而供蔘蔘材則商吏輩受價貿封者也魚尾藿束海民輩受價進排者也燒戶之中雖有數箇海夫旣無無價供進之事則蠲免一款非所可論戶錢卽是蔘貢添補者而燒戶當納錢爲九十六兩七錢二分御史已爲蕩減則不可不給代而給代一款當自臣營擧行故臣營庫貸下錢及戶錢京畿驛入居等錢蕩減之代今方給代而自前給代之時例爲取用京司未上納之錢目今均廳所納錢尙在各邑已以區劃出給之意論報備局大同錢穀續結錢則待秋成區別災實報備局給代爲計而竝與三邑蠲免諸條區別條列於後○杆城燒戶一百六十一戶新燒三戶大來七十四石三斗元恤典大米一百六十四石別恤典新還上各穀五百三十八石四斗舊還上各穀四百五十五石九斗零田稅布一同一疋三十尺八寸大同布十八疋三十四尺六寸有身役八十五名身布代錢一百七十一兩九分有海稅三名船稅錢三兩鹽稅錢六兩竝蕩減大同米太租錢及結錢續結錢待秋成以各人名實結磨鍊蕩減後給代次監營貸下錢三百五十二兩蕩減以原州辛亥條結錢給代戶錢九十六兩七錢二分京畿入居錢十九兩四錢五分銀溪入居錢五十一兩二錢七分畿驛復戶布一疋二十三尺六寸驛京主人役價錢五十兩八分各樣奉足價錢九兩六錢祥雲驛官需大米四石四斗零饌價錢二十七兩八錢竝蕩減以本郡今壬子條船監稅錢給代已上各穀一千二百三十六石五斗零布一同二十二疋十九尺錢七百八十九兩二錢三分○襄陽燒戶五十四戶新燒十三戶大米二十八石九斗元恤典大米五十四石別恤典租三十二石七斗零新燒戶折米題給大中戶新還上各穀一石一斗零停退小殘戶新還上各穀二十七石十三斗零舊還上各穀四十六石三斗零田稅布十二疋二十尺七寸大同布十六疋二十二尺五寸有身役二十八名身布代錢四十八兩五錢竝蕩減監營貸下錢六十七兩蕩減以原州辛亥條結錢給代大同米太租錢及結錢續結錢待秋成以各人名實結磨鍊蕩減後結代次已上各穀一百九十石三斗零布二十九疋八尺二寸錢一百十五兩五錢○高城燒戶二十八戶新燒二戶大米十四石七斗元恤典大米三十石別恤典大中戶新還上各穀六十一石十斗零停退小殘戶新還上各穀六十四石舊還上各穀一石一斗田稅布五疋一尺二寸大同布五疋十四尺六寸有身役十二名身布代錢二十四兩竝蕩減監營貸下錢二十八兩蕩減以原州辛亥條結錢給代大同米太租錢及結錢續結錢待秋成以各人名實結磨鍊蕩減後結代次已上各穀一百七十一石十斗零布十疋十五尺八寸錢五十二兩○都已上各穀一千五百九十八石四斗零布二同十二疋八尺錢九百五十六兩七錢三分敎曰竝依狀請施行杆城還接及新接民戶限十年除役其餘條件繡啓回啓當處分此意知悉事回諭
정조 16년 · 강
大司諫金履禧上疏賜批
정조 16년 · 목
疏略曰世變層生亂逆淊天而天討不行君讎莫雪嗚呼今日此何等時臣欲言而涕先下欲書而骨自顫誠不忍發之言語形諸文字而若以其不忍之故終於不言不思所以沫飮致討則是豈主辱臣死之義哉噫嘻痛矣星九兩賊之變其所由來者蓋漸矣始於魯禧諸賊之醞釀轉以爲麟謙之凶圖又轉而爲夏恭之劇逆傳神護法一串貫來集音不悛獍肚相連至於今日而兩賊又出矣噫彼星漢之凶疏全篇指意至妖極憯而其上款云云設爲然疑肆犯不敢道不忍言之地顯售其詬罵之凶計卽此一款便渠斷案而此猶不足率倡隨駕之故例則謂以褻近而有若古無而今有將臣選勝之宴遊則謂以禁苑而必欲傳訛而感衆究厥心腸果將何爲又況在家對客肆發罔測之說至登於憲啓則此實終古亂逆之所未有也今日廷臣忍與此賊共載一天已至多日此何人理此何臣分思之及此直欲無生而殿下一味寬貸使之尙今晏然於地上往古來今寧有是理如是之故逆如九宗妖如九宗者乃敢接踵而起恣其跳踉珠丘咫尺故不下乘是何等窮凶絕悖之極惡大逆而王府之輸款帳殿之納招少不顧憚一節凶於一節非特口不忍言抑亦耳不忍聞環東土含生之倫孰不欲卽地剮磔少洩神人之憤而未及顯戮遽致徑斃政宜戮其屍瀦其宅使其凶種逆孼劓殄無遺之不暇乃殿下尙靳一兪之命只從聖國之例殿下雖以先大王受敎爲敎而先王之法固當遵守而殿下旣以先王之心爲心則心爲重法爲輕豈可徒守法而少忽於遵先王之心乎嗚呼星賊懲討是何等大論方其大小齊聲之時苟有一分臣節者莫不沫血張膽誓不俱生而惟彼逆九始旣居在隣比莫掩綢繆之情節末乃佯托鎭狂敢售規避之凶計自判永作廢棄之物欲逭先治黨與之誅其爲計吁亦至妖且慝矣以是推之則星九兩賊卽一而二二而一也逆九雖已徑斃未及窮覈而獨星賊尙存則逆九之端緖政宜究得於星賊豈可徒事玩愒迄未究竟使旣晦之義理無時可明旣墜之倫綱無地可扶也哉我殿下治逆之法大抵付之寬典故王章不行人紀不立亂逆之徒無所懲畏又不知幾箇星九潛伏於冥冥之中豈不凜然而寒心哉伏願殿下淵然遠覽廓揮乾斷亟施逆九孥戮之典仍命設鞫星賊夬正王法以絕亂賊之萌焉至若師文詬罵天日之狀至發諫長之疏渠是劇賊之父也劇賊行將伏法則渠自在應坐之中而乃敢爲此有子若星漢有父若師文何其一室之內生出此二劇賊也究其所犯萬剮猶輕臣謂師文亦令嚴鞫取服明正典刑斷不可已也臣急於請討雖不敢贅陳他說而比來偸竊之患無論京外在在狼籍甚至於明火之賊種種闖發臣新從鄕外來聞沿路所傳則湖中爲尤甚而討捕之臣恬不警念若此則年前畿邑嘯聚之患安知其不復作耶臣謂嚴飭京外討捕之臣另念戢盜之方俾無滋蔓之患宜矣批以不允緝盜事爾言甚是若此則設置捕將將焉用哉爲先從重推考令廟堂嚴飭若無刮目之效則將臣草記論勘校屬嚴繩外邑之不嚴緝盜亦由於營將怠忽之致嚴飭諸道一有循襲之弊各令兵使爲先拿致營門決棍懲礪或狀請罷拿至於湖西之尤不勤爾言又如此令兵使査出最劣者拿致決棍後狀聞事分付爾其勿辭察職
정조 16년 · 강
副司直李洪載上疏賜批
정조 16년 · 목
疏略曰臣卽伏見司諫柳雲羽之疏有逆賊九宗除邑銓官譴罷之請臣於年前待罪選部也九賊之固城首擬果出於臣手矣臣於此賊旣未能手剮口臠憂憤痛裂如不欲生之中臺章之聲罪嚴重下語深緊臣驚惶崩廹直欲剚腹而不可得也嘻嘻痛矣九宗之逆實是今古所未聞天地所不容其所包藏之窮凶絕悖雖不能逆覩於未然苟使臣少有鑑識卞別淑慝則如此凶醜豈或擧似於銓注也哉蓋此賊臺省郞署曾已屢經故臣昏憒迷闇有眼無珠至於百里之任率爾檢擬今者逆節畢露神人共憤凡所以懲惡於此賊者無所不用其極則臣之向時銓注到今追惟心骨俱顫驚痛憤惋百倍他人而論厥罪負萬殞難贖今於公議之峻發臣固悔恨之不暇而因一行政之妄率遽加以護黨掩惡之目實非始慮之攸及臣之有罪無罪上有天日之鑑臨下有一世之耳目臣何敢費辭多辨重犯縱恣之誅乎伏乞聖明亟賜重勘以昭法紀以謝人言焉臣待罪憲職爲日稍久而忱誠淺薄未能格天九賊孥戮星賊拿鞫一日二日尙此稽遲以致有師文詬天罵日之變至登諫疏而臣於是時亦居臺職褒如充耳未卽聲討苟究其罪豈後於秋曹京兆之臣哉此臣驚惋懍蹙日夕俟罪者也噫師文以劇逆應坐之類少無畏縮之意益肆凶悖之口實是千古所無之極變此莫非星九兩賊應行之典至今未擧王綱日墜倫彝漸斁而然兩賊懲討之擧尤不容晷刻蹔緩而猶復上下相持伈泄度日則又不知更出何㩘變怪思之及此益不勝懍然而心寒也伏願殿下廓揮乾斷亟從三司之請焉臣於訟罪之章何敢妄有論說而纔遞言職忠憤益激玆敢冒死付陳惟聖明察其愚而恕其僭批以不允人言太欠稱停卿其勿辭行公
정조 16년 · 강
削漢城左尹洪檢主簿李儀亨職罷刑曹判書洪檍職遞參判黃昇源參議尹東晩